Amphion
Amphion (Graece: Ἀμφίων) est in mythologia Graeca filius Antiopae et Iovis aut Epopei, frater geminus Zethi quocum rex Thebas in Boeotia munivit ibique regnavit. In exstantibus quidem litteris primum apud Euripidem fabula legitur secundum quam lapides canente Amphione sonis lyrae moti sponte sua murum struxerunt. Amphion Nioben, filiam Tantali uxorem duxit. In Euripidea Antiopa Amphion a fratre vituperabatur quod civilia officia neglexisset atque musicae nimis studeret. Poeta enim fratrum mores diversos opponebat.